นายกรัฐมนตรี เชิญชวนประชาชนซื้อดอกป๊อบปี้ เนื่องในวันทหารผ่านศึก นำรายได้ช่วยเหลือทหารผ่านศึก
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ร่วมประชาสัมพันธ์เรื่องการจำหน่ายดอกป๊อบปี้ เนื่องในวันทหารผ่านศึก ซึ่งตรงกับวันที่ 3 กุมภาพันธ์ของทุกปี โดยปีนี้ไม่ได้มีการเผยแพร่มากนัก เพราะด้วยสถานการณ์โควิด-19โครงการดังกล่าวเพื่อนำรายได้ช่วยเหลือทหารผ่านศึก เนื่องจากทหารทุกวันนี้ ไม่ได้มีหน้าที่เป็นแค่รั้วของชาติ แต่ต้องช่วยป้องกันการแพร่ระบาดของโรคโควิด-19 การรักษาความมั่นคงภายใน การรักษาทรัพยากรประเทศ การช่วยเหลือประชาชนจากภัยพิบัติและทุกมิติภายใต้รัฐธรรมนูญ ดังนั้นจึงอยากให้ช่วยกันชี้แจงให้ประชาชนเข้าใจว่ามีทหารไว้ทำไม รวมถึงอาวุธยุทโธปกรณ์ที่มีก็ไม่ได้มีไว้ใช้เพื่อการสงคราม แต่เพื่อมีไว้เป็นศักยภาพ และรักษาอำนาจของประเทศ อีกทั้งเพื่อป้องกันไม่ให้เกิดสงครามในวันข้างหน้า